- ప్రజలపై మరింత భారం తప్పకపోవచ్చు
-  దేశ ఆర్థిక వ్యవస్థకూ అవరోధమే!
- పాశ్చాత్య దేశాల అనుభవం చెబుతున్న సత్యమిది..
- 'వస్తు సేవల పన్ను' (జీఎస్‌టీ)..
- నవతెలంగాణ, వాణిజ్య విభాగం
భారతావని మొత్తాన్నీ ఒకే మార్కెట్‌గా మారుస్తూ.. పరోక్ష పన్నులకు సంబంధించి ప్రతిపాదించిన అతిపెద్ద కీలక సంస్కరణ. రాష్ట్రాల ఆర్థిక స్వాతంత్య్రానికి గండి కొడుతూ.. వాటి విత్త అధికారాలను కూడా తమ గుప్పిట్లోకి తెచ్చుకొనేందుకు కేంద్రం జీఎస్‌టీ బిల్లును తెరపైకి తెస్తోందనీ.. పలు రాష్ట్రాలతో పాటు ఆర్థిక విశ్లేషకులు కూడా విమర్శిస్తున్నప్పటికీ మోడీ సర్కారు మాత్రం ఈ విషయంలో మొండి పట్టు వదలడం లేదు. ఈ సవరణ బిల్లు ఆమోదానికి సకల శక్తులను ఒడ్డుతోంది. ఇప్పటికే లోక్‌సభ ఆమోదం పొందిన ఈ బిల్లు.. రేపు (బుధవారం) పెద్దల సభ ముందుకు రానుంది. ఇక్కడా తన ప్రయత్నాన్ని సఫలం చేసుకొనే దిశగా సర్కారు పావులు కదుపుతోంది. జీఎస్‌టీని ప్రధానంగా వ్యతిరేకిస్తున్న కాంగ్రెస్‌తో పాటు ఇతర పార్టీలతో కూడా 'మమా..' అనిపించుకొనే యత్నాల్లో వేగం పెంచింది. ఈ దిశగా మోడీ సర్కారు దాదాపు సఫలమైనట్టే కనిపిస్తోంది. కేంద్ర ప్రభుత్వం జీఎస్‌టీ విషయంలో తన పంతం నెగ్గించుకొంటే రాష్ట్రాల ప్రయోజనాలకు గండి పడడంతో పాటు సాఫీగా సాగుతోన్న దేశ ఆర్థిక వ్యవస్థలో తీవ్ర అనిశ్చిత పరిస్థితులు నెలకొనే అవకాశాలు కనిపిస్తున్నాయి.
రాష్ట్రాల ప్రయోజనాలకు విఘాతమే..!
వివిధ పాశ్చాత్య దేశాలలో అమలులో ఉన్న ఈ పన్ను విధానాన్ని భారత్‌లోఅమలు చేయడం ద్వారా మెరుగైన ఆర్థిక వృద్ధిని సాధించొచ్చు అన్నది సర్కారు భావన. గత కొన్నేండ్లుగా ఈ విధానం అమలులో ఉన్న కెనడా, ఆస్ట్రేలియాతో పాటు ఇతర దేశాలలో ఏకీకృతంగా కొంత సత్పలితాలిస్తున్నప్పటికీ.. అక్కడా ఈ తరహా పన్ను వసూళ్లపై అసంతృప్తి సెగలు గక్కుతూనే ఉంది. అక్కడి పరిస్థితులకు.. మన దేశ పరిస్థితులకు చాలా తేడా ఉంది. ఈ నేపథ్యంలో జీఎస్‌టీ అమలు వల్ల రాష్ట్రాల ప్రయోజనాలు తప్పక దెబ్బ తినే అవకాశాలు కనిపిస్తున్నాయి. కేంద్రం ప్రతిపాదిస్తున్న జీఎస్‌టీ పన్ను విధానం వల్ల రాష్ట్రాల ఆర్థిక స్వాతంత్య్రం దెబ్బ తింటుంది. ఈ పన్ను విధానం అమలులోకి వస్తే రాష్ట్ర అవసరాల మేరకు పన్నుల్లో సవరణలు చేసుకొనే అధికారాన్ని ప్రభుత్వాలు కోల్పోతాయి. దీనికి తోడు శాశ్వతంగా రెవెన్యూ నష్ట పోవాల్సి వస్తుంది. కొత్తగా ఏదైనా అభివృద్ధి కార్యక్రమాన్ని గానీ.. పెద్ద ప్రాజెక్టును గానీ చేపట్టేందుకు ఆర్థిక వెసులుబాటు లేకుండా పోతుంది. ఆర్థిక వనరుల కోసం కేంద్రం వైపు నోరు తెరుచుకొని 'దేహీ..' అనాల్సిన పరిస్థితి నెలకొంటుంది. భారీ ప్రకృతి వైపరీత్యాలను ఎదర్కొనేందుకు గానీ.. ఊహించని ఖర్చులు ఎదురైతే వెంటనే స్పందించేందుకు రాష్ట్రాలకు ఆర్థిక స్వేచ్ఛే ఉండని స్థితి వస్తుంది. పన్ను సొమ్ము పంపిణీ విషయంలో కూడా రాష్ట్రాలు.. రాష్ట్రాలకు మధ్య, కేంద్రం రాష్ట్రాలకు మధ్య కొత్తగా పొరపొచ్చాలు వచ్చే అవకాశం లేకపోలేదు. ఇప్పటికే భారీగా పన్ను ఆదాయం సంపాదించుకుంటున్న ఉత్పత్తి ఆధారిత రాష్ట్రాలైన తమిళనాడు లాంటి రాష్ట్రాలు జీఎస్‌టీ అమలుతో ఎక్కువ మొత్తంలో పన్ను ఆదాయాన్ని కోల్పోవాల్సి వస్తుంది. మరికొన్ని రాష్ట్రాలకైతే ఉత్పత్తి వాణిజ్య కార్యకలాపాలు అంతగా లేకున్నా భారీగా ఆదాయం లభించే పరిస్థితి నెలకొంటుంది.
సార్వభౌమత్వానికి గొడ్డలిపెట్టే..!
జీఎస్‌టీ అమలు వల్ల రాజ్యాంగ సంస్థ 'జీఎస్‌టీ కౌన్సిల్‌' కొత్తగా తెర మీదికి రానుంది. దీనికి కేంద్రమే ఆయువు పోస్తుంది గనుక రాజకీయ జోక్యం ఇక్కడి నుంచే మొదలయ్యే అవకాశం ఉందని రాష్ట్రాలు భయపడు తున్నాయి. ఈ కౌన్సిల్‌ తమకు లక్ష్యాలను అందుకొనే ప్రక్రియలో భాగంగా కొన్ని విషయాల్లో కేంద్ర, రాష్ట్ర ప్రభుత్వాలు, పార్లమెంట్‌ సార్వభౌమత్వాన్నే ప్రశ్నించేలా వ్యవహరించే అవకాశయమూ లేక పోలేదు. ఇది పలు వివాదాలకు దారితీసే అవకాశం ఉంది. జీఎస్‌టీ కౌన్సిల్‌ నిర్ణయాధికారం, వీటో హక్కులు అంతిమంగా కేంద్రం చేతుల్లోనే ఉండనున్నాయి. దీంతో రాష్ట్రాలు తమకు జరిగే అన్యాయాన్ని ప్రశ్నించేందుకు.. తగిన నిధులను తెచ్చుకొనేందుకు పెద్దగా అధికారాన్ని కలిగి ఉండవు. సమాఖ్య రాజ్యంగా ఉన్న భారత్‌లో ఆయా రాష్ట్రాల స్థూల ఉత్పత్తి, అక్కడ పన్ను విధానాలు, ఆయా రాష్ట్రాలు ఆర్జిస్తున్న పన్ను ఆదాయాల మధ్య తీవ్ర వ్యత్యాసం ఉంది. జీఎస్‌టీ ఆయా రాష్ట్రాల ఆర్థిక ప్రయోజనాలను కూడా విభిన్న రకాలుగా ప్రభావితం చేసే అవకాశం ఉంది. ప్రపం చ వ్యాప్తంగా వివిధ సమాఖ్య దేశాలలో అమలులో ఉన్న జీఎస్‌టీ తరహా పన్నుల అమలు ఇదే విషయాన్ని తెలియజెబుతోంది. బ్రెజిల్‌లో జీఎస్‌టీ ఒక క్లిష్టమైన పన్ను విధానంగానే ఇప్పటికీ కొనసాగుతోంది. ఐరోపా దేశాలైన ఇటలీ, స్పెయిన్‌ లాంటి విక్రయాలు ఎక్కు వగా ఉన్న పేద దేశాలలో కూడా జీఎస్‌టీ పన్ను నిర్మాణం ఇంకా లోపభూ యిష్టంగానే ఉంది. అయితే సర్కారు మాత్రం వీటన్నింటికీ భిన్నంగా అద్భుతమైన జీఎస్‌టీని దేశంలో అమలులోకి తెస్తామంటూ గొప్పలు చెబుతుం డడం విశేషం.
మన దేశంలో ఫలప్రదమయ్యేనా..
అభివృద్ధి చెందిన దేశాలైన ఆస్ట్రేలియా, కెనడాలతో పాటు పలు దేశాల్లో జీఎస్‌టీ తరహా పన్ను విధానంతో ఆర్థిక వ్యవస్థకు కొంత మేలు జరుగుతోందన్నది నిజమే అయినప్పటికీ.. ఇది అక్కడి ఆర్థిక వ్యవస్థకు పలు సవాళ్లను కూడా విసురుతోంది. అక్కడ రాష్ట్రాల ప్రజలకు అందించే సేవల పరిధి తక్కువ. ప్రధాన సేవలన్నింటినీ కేంద్ర సర్కారులు తమ ఆధీనంలోనే నడిపిస్తుంటాయి. కానీ మన దేశంలో ప్రజా విధి నిర్వహణ విధానం వేరు. ఇక్కడ ప్రధాన ప్రజావసరాలన్నింటినీ రాష్ట్రాలే సమకూర్చుతు న్నాయి. స్థానిక సేవల్లో కేంద్రం పాత్ర అంతంతే. ఈ నేపథ్యంలో సేవలు సరిగ్గా లేకుంటే ప్రజలు స్థానిక ప్రభుత్వాలనే నిందించి, ప్రశ్నించే అవకాశం ఉంది. ఇది రాష్ట్రాలకు కొత్త తలనొప్పిగా మారే అవకాశం ఉంది. పలు కీలక సమస్యలతో కూడిన జీఎస్‌టీ పన్ను విధానం విభిన్న ఆర్థిక నేపథ్యాలతో కూడిన రాష్ట్రాలను కలిగిన భారత్‌లో ఫలప్రదమయ్యేనా? అంటే.. సందేహమేనం టున్నారు నిపుణులు. ఈ అంశం ప్రధానంగా జీఎస్‌టీ అమలునకు అవలంభించే విధానంపై ఆధారపడి ఉంటుం దన్నది వారి వాదన. జీఎస్‌టీ అమలు కారణంగా రాష్ట్రాల కు ఎదురయ్యే నష్టాన్ని మొదటి అయిదేండ్లు పూరిస్తామం టూ సర్కారు చెబుతున్నప్పటికీ రెవెన్యూ లోటుతో సతమతమవుతున్న సర్కారుకు ఇది అంత సులువైన విషయం కాదని వారంటున్నారు. ఒక సమగ్రమైన విధానంతో కేంద్రం, రాష్ట్రాలు ముందుకు వెళ్లకపోతే జీఎస్‌టీ ఆర్థిక వ్యవస్థకు ప్రధాన అవరోధంగా కూడా మారే ప్రమాదం లేక పోలేదని ఆర్థికవేత్తలు హెచ్చరిస్తున్నారు.
మీ స్నేహితులకు రికమెండ్ చెయ్యండి